আগে থেকেই জানা ছিল জেড ক্যাটেগরির নিরাপত্তা দিতে হবে। কারণ, শিলিগুড়ি শহরে আসছেন তিন ভিআইপি। চলল আয়োজন। বাগডোগরা বিমানবন্দরে নামলেন তিন ব্যক্তি। রাজ্য পুলিশের তরফে স্যালুট জানিয়ে তাঁদের সসম্মানে নিয়ে যাওয়া হল ভিআইপি গেটের দিকে। আগে-পিছে পাইলট কার হুটার বাজিয়ে তাঁদের নিয়ে এল স্টেট গেস্ট হাউসে। সেখানেই তিন জন সারলেন মধ্যাহ্নভোজ। দিনের শেষে অবশ্য তিন জনেরই ঠাঁই হল শ্রীঘরে।
গল্পটা বেশ চমকপ্রদ। গত ২৮ নভেম্বর শিলিগুড়ির মহকুমাশাসক হরিশঙ্কর পাণিক্করের কাছে একটি ইমেল আসে (রেফারেন্স নম্বর—  tp/yp/caf&pd/2016/wb//0089)। সেই মেল-এ জানানো হয়, লোকসভার অফিসার, ক্রেতা সুরক্ষা মন্ত্রকের একটি কমিটির সদস্য এবং পরিবহণ ও পর্যটন মন্ত্রকের একটি কমিটির সদস্য আসছেন শিলিগুড়িতে। তাঁর নাম সার্থক পাণ্ডে। সঙ্গে আসছেন দুই সহযোগী লালন যোশি ও অ্যান্টনি গোমস। এঁদের জন্য সরকারি আথিতেয়তায় থাকা, গাড়ি ও জেড ক্যাটাগরি নিরাপত্তার বন্দোবস্ত করতে হবে। ইমেলটি আসে গুজরাতের ডিরেক্টর জেনারেল অফ পুলিশ পি পি পাণ্ডের তরফে।
আরও পড়ুন
গাড়িতে বিপুল পরিমাণ বাতিল টাকা নিয়ে পালাতে গিয়ে রাজ্যে ধৃত এক
শিলিগুড়ির বুকেই বিস্ফোরক কেনাবেচার বাজার! জালে ১ মহিলা-সহ ৩ ব্যবসায়ী
ইমেলের বয়ান দেখেই সন্দেহ হয় মহকুমাশাসকের। মঙ্গলবার দুপুরের বিমানে দিল্লি থেকে শিলিগুড়িতে আসেন ওই তিন ব্যক্তি। সন্দেহ থাকলেও নির্দেশমতো সব ব্যবস্থাই করে দেয় প্রশাসন। বিমানবন্দরে তাঁদের স্বাগত জানিয়ে ভিআইপি কনভয়-সহ নিয়ে আসা হয় শিলিগুড়ি স্টেট গেস্ট হাউসে। সেখানেই ছিলেন ওঁরা। দুপুরে এক্কেবারে কবজি ডুবিয়ে মধ্যাহ্নভোজ সারেন। কিন্তু সুখ বেশিক্ষণ স্থায়ী হয়নি। 
সন্ধ্যার পরে ওই স্টেট গেস্ট হাউসেই হানা দেয় পুলিশ। দিনের শুরুতে স্যালুট দিলেও রাতে তাঁদের ঘরে গিয়ে পরিচয় জানতে চান পুলিশ কর্তারা। অন্য দিকে, এরা জালিয়াত নিশ্চিত হয়েই রাতেই প্রধাননগর থানায় লিখিত অভিযোগ করেন মহকুমাশাসক। আর দেরি করেনি পুলিশ। 
বুধবার শিলিগুড়ি মহকুমা আদালতে পেশ করে ফের জিঞ্জাসাবাদের জন্য পুলিশি হেফাজতে নেওয়া হয়েছে তিন ঠগবাজকে। পুলিশ কর্তাদের বক্তব্য, প্রাথমিকভাবে জানা গিয়েছে, ধৃত তিন জনেই গুজরাতের আমদাবাদের বাসিন্দা। যে ব্যক্তিকে জেড ক্যাটেগরি নিরাপত্তা দেওয়ার কথা বলা হয়েছিল সেই সার্থক পাণ্ডে ইঞ্জিনিয়ারিং-এর ছাত্র। শিলিগুড়িতে চলা টেবিল টেনিস টুর্নামেন্টে এক প্রতিযোগীর কোচ ছিলেন লালন শর্মা। ওই টেবিল টেনিস টুর্নামেন্টের জন্যই শিলিগুড়ি এসেছিলেন এঁরা। বিনাখরচায়, সরকারি আতিথেয়তা পেতেই এইভাবে ভুয়ো ইমেল আইডির মাধ্যমে লোকসভার আধিকারিক বলে পরিচয় নিয়েছিলেন।
শিলিগুড়ির মহকুমাশাসক হরিশঙ্কর পাণিক্কর জানান, "সবটাই ভুয়ো। লোকসভার বিভিন্ন কমিটির সদস্য হন সাংসদরা। কিন্তু এঁরা কেউ সাংসদ নন। তা থেকেই সন্দেহ হয়। এঁরা ডিজিপি পি পিউ পাণ্ডের নাম করে মেল করেছিলেন। সন্দেহ হওয়ায় যাচাই করতে গিয়ে সবটা বুঝতে পারি। এরা ভিআইপি কিনা, তা এঁদের প্রমাণ করতে বলা হয়েছিল। এঁরা ব্যর্থ হন। এর পরেই পুলিশে অভিযোগ দায়ের করি।"